แรงขายทำกำไรกด SET ปิดลดช่วงบวกเหลือ 5 จุด แนะจับตาประชุมกนง.18 พ.ย.นี้
แรงขายทำกำไรกด SET ปิดลดช่วงบวกเหลือ 5 จุด แนะจับตาประชุมกนง.18 พ.ย.นี้ โดยดัชนีปิดตลาดวันนี้ ที่ระดับ 1,351.06 จุด บวก 4.59 จุด หรือ 0.34% มูลค่าการซื้อขาย 7.85 หมื่นล้านบาท
16 พ.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,351.06 จุด บวก 4.59 จุด หรือ 0.34% มูลค่าการซื้อขาย 7.85 หมื่นล้านบาท
10 หุ้นดันดัชนีวันนี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน-กลยุทธ์การลงทุน บล.โนมูระ พัฒนสิน เปิดเผยว่า ตลาดหุ้นไทยวันนี้ปรับตัวขึ้นตาม Sentiment ต่างประเทศ โดยตลาดหุ้นในภูมิภาคเอเชียบวกราว 1-2% โดยเฉพาะแถบเอเชียเหนือ เช่นเดียวกับตลาดยุโรปเทรดบ่ายนี้บวกราว 0.5% และดาวโจนส์ฟิวเจอร์สบวกราว 200 จุด ตอบรับการนับคะแนนเลือกตั้งประธานาธิบดีสหรัฐของนายโจ ไบเดน ที่เพิ่มขึ้นเรื่อย ๆ และทีมงานของ”ไบเดน”ไม่มีแผนล็อกดาวน์ทั่วสหรัฐ ทำให้ตลาดผ่อนคลายความกังวลผลกระทบจากการแพร่ระบาดไวรัสโควิด-19 ที่มีจำนวนผู้ติดเชื้อเพิ่มขึ้น
ทั้งนี้ ในช่วงบ่ายดัชนีฯได้ลดช่วงบวกลง จากแรงขายทำกำไรของหุ้นเป็นรายกลุ่มออกมา ก่อนเผชิญการชุมนุมทางการเมืองในวันพรุ่งนี้ และยังจะมีการประชุมรัฐสภาพิจารณาร่างแก้ไขรัฐธรรมนูญมีขึ้นในวันพรุ่งนี้เช่นกัน
อย่างไรก็ดี ยังต้องติดตามความเสี่ยงด้านเศรษฐกิจของสหรัฐฯจะฟื้นตัวได้เร็วแค่ไหน อีกทั้งมาตรการกระตุ้นเศรษฐกิจของสหรัฐฯที่ชะลอออกไปนั้นจะสามารถออกมาได้เมื่อไร ส่วนบ้านเราให้ติดตามการประชุมคณะกรรมการนโยบายการเงิน (กนง.) ในวันที่ 18 พ.ย.นี้ คาดว่าจะยังคงอัตราดอกเบี้ยนโยบายในระดับเดิม แต่ต้องติดตามการส่งสัญญาณเกี่ยวกับเศรษฐกิจไทยจะเป็นอย่างไร
สำหรับแนวโน้มการลงทุนในวันพรุ่งนี้ (17 พ.ย.) นายกรภัทร กล่าวว่า ตลาดฯคงจะแกว่งไซด์เวย์ และมีโอกาสพักฐานระหว่างทาง เนื่องจากมีปัจจัยกดดันจากการชุมนุมทางการเมืองในวันพรุ่งนี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT   มูลค่าการซื้อขาย    5,710.13 ล้านบาท  ปิดที่  75.00 บาท  ลดลง   0.25 บาท
SCGP   มูลค่าการซื้อขาย    3,514.06 ล้านบาท  ปิดที่  39.00 บาท  เพิ่มขึ้น  1.75 บาท
MINT   มูลค่าการซื้อขาย    3,387.62 ล้านบาท  ปิดที่  24.20 บาท  เพิ่มขึ้น  1.00 บาท
KBANK  มูลค่าการซื้อขาย    3,200.24 ล้านบาท  ปิดที่  94.75 บาท  เพิ่มขึ้น  0.50 บาท
VGI    มูลค่าการซื้อขาย    2,017.11 ล้านบาท  ปิดที่   7.40 บาท  เพิ่มขึ้น  0.45 บาท
 
ตลาดหุ้นเอเชีย
